Најбоља ликовна опрема књиге
Српске славе и празници, темељи наше традиције, приредила Александра Голубовић,  издавач Вулкан, Београд
Сачињена у сарадњи са етнологом др Весном Марјановић и теологом архимандритом Стефаном Шарићем, духовником манастира Рајиновац, обогаћена фотографијом Драгана Боснића и уз допринос иконописног студија петар Билић, ова књига на једном месту представља збир српских слава по хронолошком реду црквеног календара. Поред детаљних описа појединачних слава, ова књига садржи и делове о највећим православним празницима који се прослављају код нас. Дизајн корица је дело Небојше Зарића а прелом књижног блока је дело Stardust LAB из Београда. Визуелни концепт овог издања је реализован тако да је успостављена изванредна равнотежа између текстуалног и ликовног што овај значајни наслов чини занимљивим и доступним широкој публици.
 
Најбоља ликовна опрема књиге за децу
Бранко Ћопић, Изокренута прича, издавач ЗАВОД ЗА УЏБЕНИКЕ, Београд
Ликовни аутор ове књиге је Марина Миланковић која је илустровала познати текст, док су концепт осмислиле Татјана Костић и Тијана Павлов које су потписане као уредник и ликовни уредник овог издања.  Изокренута прича Бранка Ћопића први пут је сада штампана као засебно дело и то дело у коме је илустрација равноправни и интегрални део публикације. Илустрације Марине Миланковић су савремене, јасне, читке и духовите и савременим младим читаоцима такође омогућавају боље разумевање понеког архаичног и мање познатог израза писца. Прича Бранка Ћопића сама по себи инспирише и захтева интерактивни читалачки приступ што је свакако била инспирација томе да  ово издање садржи и сегмент са слагалицом где најмлађи читаоци могу сами да решавају текстуалне загонетке. 
 
Најбољи стрип 
Борис Станић, Гвидо ван Хенгел, Атентат, с оне стране патње, Едиција Џамбас посвећена српском стрипу, издавач Бесна кобила, Земун
Аутор овог графичког романа је сликар Борис Станић, а холандски историчар Гвидо ван Хенгел је стручни сарадник овог сценарија о једном дану у животу личности које су учестовале у историјском догађају Сарајевског атентата. Тако ово уздање, поред графичког романа, предговора о његовом стварању и кратких биографија аутора садржи и страну са библиографским референцама међу којима су не само бројне књиге написане о овом догађају већ и разна документа. На тај начин се ово издање представља и као документима утемељен визуелни коментар на историјски догађај. Поднаслов с оне стране патње указује на то да је стварна тема овог стрипа указивање на свакодневни људски живот јунака овог стрипа, на оно што се збивало иза кулиса атентата. Сликар Борис Станић овим графичким романом показује и ванредно широк дијапазон своје уметничке праксе. Сваки кадар узет по себи представља по једну самосталну слику овог моћног и снажног уметника. 
 
Најбоља илустрација књиге за децу
Алекса Јовановић, за издавача Пчелица, Чачак и издавача Креативни центар, Београд
Илустратор Алекса Јовановић за издавача Креативни центар из Београда ове године је израдио илустрације за дечју књигу Мачак марко и друге приче аутора Наташе Бартуле, а за издавача Пчелица из Чачка илустрације за дечју књигу Приче из шуме аутора Николете Новак. Атрактивне и богате илустрације Алексе Јовановића у најбољој традицији књишке илустрације приближавају текст, књигу и читање веома захтевној дечјој публици. 
 
 
Најбоља едиција 
Александра Бојовић, Игор Крстић, Мале књиге о великим људима, издавач Пчелица, Чачак
Александра Бојовић као аутор текста и Игор Крстић као аутор илустрација заслужни су за изванредно атрактивне, информативне и читке књиге у овој едицији чији је уредник Горан Марковић. Међу насловима ове едиције кондензованог текста и бриљантне и одговарајуће илустрације су Наполеон Бонапарта, Вилијем Шекспир, Кристифор Колумбо, Леонардо да Винчи, Алберт Ајнштајн, као и ликови славних жена као што су Јованка Орлеанка и Краљица Елизабета Прва. Посебно интересантан аспект публикација ове едиције је тај што је велики број илустрација направљен по предлошцима ликовних дела одговарајућих епоха чиме се постиже и већа препознатљивост лика и дела приказаних великих људи.     
Најбоља књига у категорији теорије архитектуре
Аутор Александра Мокрањац, Град и Храм, Храмови и градови у нама, уредник Петар Арбутина, издавач Службени гласник, Београд
Аутор Александра Мокрањац и овом књигом се представља као савремени теоретичар архитектуре. Први део текста посвећен је разматрањима о актуелним и вечним темама урбанизма и архитектуре, док је други део посвећен анализи једног аспекта рада академика Милана Лојанице. Аутор Александра Мокрањац по струци је архитекта  и њено деловање на плану теорије архитектуре представља значајан допринос овој области код нас.  
 
Најбоља књига у категорији теорије визуелне комуникације
Аутор СЕНКА  ВЛАХОВИЋ ФИЛИПОВ, Видео илустрација књиге, Нови погледи на илустрацију и креирање имиџа књиге у јавности, уредник Дејана Прњат, издавач  Банатски културни центар, Ново Милошево и Академија уметности, Београд

У овој књизи аутор Сенка  Влаховић Филипов бави се значајним питањем које су поставиле нове технологије 21. века и начина на који те технологије утичу на уобличавање нових видова постојања и читања књиге. Ово штампано издање, чији прелом подсећа на електронски формат текста, прати и ЦД са примерима видео формата књишког текста. На тај начин ово дело аутора Сенке  Влаховић Филипов истовремено представља и теоријску анализу и извор практичних упутстава о начину постојања књиге у електронском формату.
 
Најбоља књига у категорији фотомонографије
БРАНКО ПЕЛИНОВИЋ, Отисак светлости, издавач РТС, Београд
 
Аутор ове фотомонографије Бранко Пелиновић велики део свог радног века проводи иза камере, телевизијске или фотоапарата. Овом монографијом представља се најпре на плану документарне фотографије, као творац оних дела која су белешке и записи о људима и њиховим судбинама у различитим окружењима и догађајима. Представљена дела категорисана су тематски а не хоронолошки чиме се такође указује на основну замисао ове монографије да представи свакодневни живот у његовим безбројним облицима.  
 
Најбоља књига из историје уметности у категорији примењене уметности 
Аутор ОЛИВЕРА ГАВРИЋ ПАВИЋ, Мозаик у Србији 1950-2015,  издавач УЛУПУДС, Београд
Оливера Гаврић Павић, аутор ове студије о мозаику у Србији у периоду од последњих 65 година, истовремено је и писац и учесник српске ликовне сцене. Као уметник, она је створила већи број дела у мозаику која је трајно и привремено излагала а активни је учесник и групе уметника чије је стваралаштво обележено радом у мозаику. Полазећи из перспективе активног уметника богатог стваралачког искуства Оливера Гаврић Павић је својим обимним и интересантним текстом показала значај рада у мозаику кроз његову релативно скорију историју и идентификовала и представила рад оних уметника који су обележили овај период. 
 
Најбоља књига из историје уметности у категорији студије
Аутори МИЛКА ЧАНАК МЕДИЋ И БРАНИСЛАВ ТОДИЋ, Манастир Пећка патријаршија, уредник Душан Вујичић, едиција Светска културна баштина у Србији, издавач Плутонеум и Беседа, Нови Сад 
Ово издање садржи озбиљну студију о Пећкој патријаршији са архитектонским цртежима и веома великим бројем изванредних и значајних репродукција. Ова обимна и обухватна студија је писана читко чиме је њен садржај доступан широкој публици. Истовремено, аналитичност аутора у тумачењу и њихово указивање на неке од значајних и кључних детаља разноврсних уметничких дела Пећке патријаршије представљају значајан допринос стручном разумевању како Пећке патријаршије тако и српске уметности.
 
Најбоља књига из историје уметности у категорији монографије историје уметности 
Аутор ЗДРАВКО ВУЧИНИЋ, Пеђа, издавач INTERPRESS, уредник Мирко Мркић Острошки
Једноставно названа Пеђа, ова монографија о стваралаштву Предрага Пеђе Милосављевића је прва публикована монографија о овом значајном уметнику 20. века. Аутор монографије Здравко Вучинић је веома озбиљно и стручно обрађен обиман материјал тумачио на инспиративан начин, доказујући своје погледе на стваралаштво овог значајног уметника истанчаним одбиром релевантних репродукција дела овог сликара. Аутор је истовремено представио стваралаштво Пеђе Милосављевића у широком распону жанрова и тема и отворио пут ка стварању каталога raisonné овог уметника.
